Врз основа на член 36 став (3) од Законот за Владата на Република Македонија („Службен весник на Република Македонија“ бр. 59/00, 12/03, 55/05, 37/06, 115/07, 19/08, 82/08, 10/10, 51/11, 15/13, 139/14, 196/15, 142/16 и 140/18 и „Службен весник на Република Северна Македонија“ бр. 98/19), Владата на Република Северна Македонија, донесе

О Д Л У К А

за формирање на Совет за соработка меѓу Владата и граѓанското општество

(редакциски пречистен текст[[1]](#footnote-1))

Член 1

Со оваа одлука се формира Совет за соработка меѓу Владата и граѓанското општество (во натамошниот текст: Совет), како советодавно тело на Владата на Република Северна Македонија (во натамошниот текст: Владата) за унапредување на соработката, дијалогот и поттикнување на развојот на граѓанското општество во Република Северна Македонија.

Член 2

(1) Советот ги врши следните работи:

* ја следи и анализира јавната политика која влијае на околината во која се развива граѓанското општество;
* иницира донесување на нови или изменување и дополнување на постојните прописи за унапредување на правната и институционалната рамка за делување на организациите;
* дава мислење по предлози на закони, стратегии, програми и други правни акти кои се однесуваат или влијаат на развојот и на делувањето на граѓанското општество;
* спроведува активности за подигање на свеста за промовирање на култура на соработка и партнерство;
* учествува во подготовката и го следи спроведувањето на Стратегијата за соработка на Владата со граѓанското општество и Акцискиот план за спроведувањето на Стратегијата, преку разгледување на квартални извештаи за напредокот на спроведувањето на Стратегијата;
* дава мислење на годишно ниво за реализација на Стратегијата за соработка на Владата со граѓанското општество;
* ја следи и анализира вклученоста на организациите во процесот на креирање на јавната политика преку доставените извештаи за спроведени консултации од страна на органите на државната управа и дава препораки за нејзино унапредување;
* дава предлози при планирањето на областите и специфичните приоритети за финансирање на активности на организациите од Буџетот на Република Северна Македонија, врз основа на елаборирана секторска анализа на надлежните органи на државната управа;
* ги разгледува годишните извештаи на Владата и органите на државната управа за финансираните програми и проекти на организациите и дава препораки;
* разгледува предлози поднесени од организации и зазема ставови по прашања поврзани со овозможувачка средина за организациите;
* номинира претставници на граѓанското општество во советодавни и работни тела;
* усвојува годишен извештај за својата работа за претходната година, што го објавува на веб страната на Генералниот секретаријат - организациона единица за соработка со граѓанското општество и го доставува до Владата и јавноста за информирање.

(2) Членовите на Советот од редот на организациите ги информираат, консултираат и вклучуваат засегнатите страни во областа што ја претставуваат за работата и заклучоците на Советот и подготвуваат годишен извештај за спроведување на планот за координација и комуникација со организациите во областа што ја претставуваат.

(3) Советот работи и одлучува на седници кои се одржуваат најмалку еднаш на секои три месеци.

(4) Начинот на работа на Советот, подготовката и свикувањето на седниците, текот на седниците, работните групи, јавноста во работењето, начинот на информирање, консултирање и вклучување на засегнатите страни, како и други прашања од надлежност на Советот се уредуваат со деловник за работа, кој го донесува Советот, со мнозинство гласови од вкупниот број на членови.

Член 3

(1) Советот е составен од 27 членови и заменици членови кои ги назначува Владата.

(2) 13 членови на Советот и заменици членови, Владата ги назначува од редот на вработените во органите на државната управа, на работно место од категорија Б – раководни административни службеници согласно Законот за административни службеници, со најмалку три години искуство во соодветната област и познавање на граѓанското општество, на предлог од:

* Министерството за внатрешни работи;
* Министерството за правда;
* Министерството за односи меѓу заедниците;
* Министерството за европски прашања;
* Министерството за финансии;
* Министерството за економија и труд;
* Министерството за здравство;
* Министерството за образование и наука;
* Министерството за социјална политика, демографија и млади;
* Министерството за локална самоуправа;
* Министерството за култура и туризам;
* Министерството за дигитална трансформација и
* Министерството за животна средина и просторно планирање.

(3) 14 членови на Советот и заменици членови, Владата ги назначува на предлог на организациите регистрирани согласно Законот за здруженија и фондации (во натамошниот текст: организациите), преку јавен оглас, од следните области:

* развој на граѓанското општество;
* владеење на правото и борба против корупцијата;
* демократија, промоција и заштита на човековите права и добро владеење;
* ЕУ интеграции и политики;
* економски и одржлив развој;
* образование и младинско учество;
* социјална заштита и заштита на деца;
* заштита на маргинализираните лица;
* родова еднаквост;
* заштита на здравјето;
* земјоделство, рурален и рамномерен регионален развој;
* култура;
* медиуми и информатичко општество и
* заштита на животната средина.

(4) Советот, на првата седница, определува претседател на Советот од редот на членовите од ставот (3) на овој член и заменик на претседателот од редот на членовите од ставот (2) на овој член, кој го заменува претседателот во случај на негова спреченост или отсутност.

(5) Членовите на Советот се назначуваат за период од три години, со право на уште еден избор.

Член 4

Предлозите за членови на Советот од органите на државната управа се доставуваат во писмена форма, по претходно барање од Генералниот секретаријат на Владата.

Член 5

(1) Секоја организација може да предложи еден кандидат за член и заменик член на Советот во само една од областите на дејствување од член 3 став (3) на оваа одлука ако:

* се регистрирани согласно одредбите на Законот за здруженија и фондации најмалку три години пред објавувањето на јавниот повик;
* во статутот имаат утврдено дејности и цели во областа на дејствување од член 3 став (3) на оваа одлука за која предлагаат кандидат;
* работењето и дејствувањето е насочено кон пошироката јавност и кон интересите на заедницата;
* располагаат со организациски, технички и човечки капацитети за координација и застапување на организациите кои се пријавуваат да ги претставуваат;
* во последните три години, во областа на дејствување од член 3 став (3) на оваа одлука за која предлагаат кандидат, членувале во мрежи или платформи или учествувале во активности за мониторинг, застапување или лобирање за унапредување на граѓанското општество или учествувале во работни групи за изработка на закони/стратегии или реализирале еден или повеќе проекти во соработка со други организации или со органи на државната управа или организирале координативни активности за организациите.

(2) Кандидатите за член и заменик член може да се од иста или од различна организација, под услов да се предложени во една пријава и организациите да ги исполнуваат условите од став (1) на овој член.

(3) Кандидатите за членови и заменици членови на Советот предложени од организациите треба да ги исполнуваат следните услови:

* да поседуваат најмалку три години работно или волонтерско искуство во граѓанското општество во областа од член 3 став (3) на оваа одлука за која се предлагаат како кандидат;
* да имаат експертиза по прашања од граѓанското општество во областа на дејствување од член 3 став (3) на оваа одлука за која се предлагаат како кандидат (број на спроведени проекти, објавени публикации, учество во работни групи иницирање и учество во процеси за застапување и сл.);
* да не се членови на органи на политички партии;
* да не се избрани или именувани лица;
* да не се вработени во орган на државната управа.

Член 6

(1) Јавниот повик за избор на членови и заменици членови на Советот од организациите го објавува Генералниот секретаријат на Владата – организациона единица за соработка со граѓанското општество на својата веб страница.

(2) Јавниот повик за избор на членови и заменици членови на Советот од организациите трае 15 дена.

(3) Пријавите за избор на членови и заменици членови, организациите ги доставуваат во писмена форма, кон која прилагаат:

* копие од тековна состојба од уписот во регистарот на други правни лица за регистрација на организацијата;
* копие од статутот;
* копие од завршната сметка (биланс на состојба и биланс на успех) за претходната година или изјава доставена до Централниот регистар дека во претходната година имале приход помал од 2.500 евра во денарска противвредност според курсот на Народна банка Република Северна Македонија;
* извештај за работата со цели, активности, резултати и извори на финансирање во последните три години;
* биографија на кандидатите со референтна листа на активности од областа на граѓанското општество;
* мотивациско писмо од кандидатите со листа на приоритетни прашања за развој на граѓанското општество и план за координација и комуникација со граѓанските организации во областа за која се предлагаат.

Член 7

(1) Најдоцна осум дена од завршувањето на јавниот повик, Генералниот секретаријат на Владата – организациона единица за соработка со граѓанското општество изготвува извештај за бројот на пријавени организации со кандидати кои ги исполнуваат условите од јавниот повик во секоја од областите на дејствување од член 3 став (3) на оваа одлука.

(2) Генералниот секретаријат на Владата – организациона единица за соработка со граѓанското општество извештајот од ставот (1) на овој член со придружните документи за секој пријавен кандидат го објавува на својата веб страна, со повик до организациите да го дадат својот глас само за еден од кандидатите во секоја од областите на нивното дејствување.

(3) Најдоцна 15 дена од објавувањето на повикот за гласање, организациите по пошта или преку електронска пошта ги доставуваат своите гласови за кандидатите. Организациите не гласаат за кандидатот од нивната организација.

(4) Секоја активна организација регистрирана во Централниот регистар на Република Северна Македонија може да гласа за еден кандидат во секоја од областите во кои дејствува организацијата.

(5) Гласањето се смета за успешно ако за кандидатот гласале најмалку пет организации.

(6) Најдоцна осум дена по завршувањето на гласањето од ставот (3) на овој член, Генералниот секретаријат на Владата – организациона единица за соработка со граѓанското општество изготвува листа на кандидати според бројот на добиени гласови за секоја од областите на дејствување од член 3 став (3) на оваа одлука.

(7) Листата на кандидати од ставот (5) на овој член Генералниот секретаријат на Владата – организациона единица за соработка со граѓанското општество ја објавува на својата веб страна.

(8) Доколку за некоја од областите на дејствување од член 3 став (3) на оваа одлука не се пријават кандидати или ниту еден од пријавените кандидати не ги исполнува условите пропишани со оваа одлука, Генералниот секретаријат на Владата – организациона единица за соработка со граѓанското општество повторно распишува јавен повик за избор на член на Советот од организациите само за таа област на дејствување.

(9) Повторното распишување јавен повик од ставот (7) на овој член не претставува пречка за назначување на членовите и работа на Советот доколку Листата на кандидати содржи кандидати во најмалку 12 области на дејствување од член 3 став (3) од оваа одлука.

(10) Во случај кога има два или повеќе прворангирани кандидати, гласањето ќе се повтори само во таа област најдоцна 15 дена од објавувањето на Листата на кандидати.

Член 7-а

(1) При изготвување на извештајот и листата на кандидати од членот 7 ставови (1) и (5) на оваа одлука за избор на членови на првиот состав на Советот, освен Генералниот секретаријат на Владата – организациона единица за соработка со граѓанското општество присуствуваат и двајца претставници на организациите поканети од Генералниот секретаријат на Владата.

(2) При изготвување на извештајот и листата на кандидати од членот 7 ставови (1) и (5) на оваа одлука за избор на нови членови на Советот освен Генералниот секретаријат на Владата – организациона единица за соработка со граѓанското општество, присуствуваат и двајца членови на Советот од редот на организациите од претходниот состав.

Член 8

Генералниот секретаријат на Владата предложените кандидати од органите на државната управа и листата на кандидати од организациите со најголем број на гласови по областите на дејствување од член 3 став (3) на оваа одлука, ги доставува до Владата, за назначување на членовите на Советот.

Член 9

(1) Членувањето во Советот престанува поради:

* лично барање;
* отсуство на членот и заменик членот од три последователни седници на Советот;
* работење спротивно на одредбите од Законот за здруженија и фондации и од деловникот за работа на Советот;
* престанување на исполнетоста на условите од членот 5 став (2) од оваа одлука;
* поради истек на времето за кое се назначени.

(2) На членовите на Советот предложени од органите на државната управа, покрај основите од ставот (1) на овој член, членувањето во Советот им престанува и ако им престанал статусот на вработен или ако настанат промени во работните задачи на вработениот во органот од кој се предложени.

(3) Ако на член на Советот од редот на организациите му престане членувањето во Советот според еден од условите утврдени во став (1) алинеи 1, 2 и 3 на овој член, а нема заменик член, се објавува нов јавен повик за избор на член за остатокот од времето на назначување за член на Советот.

Член 9-а

Доколку Советот не одржи седница во текот на една година, Владата може да го распушти Советот на барање на мнозинството членови на Советот, при што треба да има мнозинство гласови од вкупниот број членови од редот на организациите.

Член 10

На предлог на претседателот или член на Советот во работата на Советот може да учествуваат и стручни лица од определени области, заради давање мислења по прашањата што се на дневен ред на седницата.

Член 11

(1) Административно-техничките работи на Советот ги врши Генералниот секретаријат на Владата.

(2) Генералниот секретаријат на Владата – организациона единица за соработка со граѓанското општество:

* се грижи за обезбедување на услови за работа на Советот;
* ги подготвува седниците на Советот;
* подготвува годишен извештај за работа на Советот за претходната година;
* одржува електронска база на податоци за работата на Советот, ги објавува дневниот ред и записниците од седниците на Советот;
* врши и други работи утврдени со оваа одлука и деловникот за работа на Советот.

Член 12

(1) Членовите на Советот учествуваат во работата на Советот без надомест.

(2) Членовите на Советот од редот на организациите со седиште надвор од Скопје имаат право на надомест на патните трошоци за присуство на седниците на Советот во висина на реалните трошоци за јавен превоз.

Член 13

Членовите на Советот се назначуваат најдоцна три месеци од денот на влегувањето во сила на оваа одлука.

Член 14

Оваа одлука влегува во сила наредниот ден од денот на објавувањето во „Службен весник на Република Северна Македонија“.

1. Редакциски пречистениот текст на Одлуката за формирање на Совет за соработка со и развој на граѓанското општество ги опфаќа: основниот текст на Одлуката објавен во „Службен весник на РМ“ бр.98/16, Одлуката за изменување и дополнување на Одлуката за формирање на Совет за соработка помеѓу Владата на Република Македонија и граѓанскиот сектор објавена во „Службен весник на РМ“ бр.164/17, Одлуката за изменување на Одлуката за формирање на Совет за соработка со и развој на граѓанскиот сектор објавена во „Службен весник на РСМ“ бр.97/19, Одлуката за изменување и дополнување на Одлуката за формирање на Совет за соработка со и развој на граѓанскиот сектор објавена во „Службен весник на РСМ“ бр.116/21 и Одлуката за изменување и дополнување на Одлуката за формирање на Совет за соработка меѓу Владата и граѓанското општество објавена во „Службен весник на РСМ“ бр.268/24, во кои е означено времето на нивното влегување во сила [↑](#footnote-ref-1)